Belhar | Gemeenskap vir Christelike Meditasie
Waarom ek nie vir die ANC sal stem nie – Na aanleiding van die Belydenis van Belhar
Posted by Johan on May 17, 2011
Die Belhar-belydenis (BB) verklaar o.a:
Daarom verwerp ons enige leer wat, uitgesproke of onuitgesproke, voorgee dat afkoms of enige ander menslike of sosiale faktore medebepalend is vir lidmaatskap van die kerk.
Die ANC-regering gee voor dat die Kerk van Jesus Christus net bestaan uit hulle wat vir die ANC stem. Dit is die enigste teologiese afleiding wat ek kan maak, na aanleiding van uitsprake dat 'n stem vir die ANC jou in die hemel inbring en 'n geseënde lewe in die hiernamaals verseker. Ek verwerp hierdie arrogansie met minagting.
(BB) Ons glo… dat die kerk daarom mense in enige vorm van lyding en nood moet bystaan, wat onder andere ook inhou dat die kerk sal getuig en sal stry teen enige vorm van ongeregtigheid sodat die reg aanrol soos watergolwe, en geregtigheid soos 'n standhoudende stroom;
As deel van die Kerk van Jesus Christus maak ek ten sterkste beswaar teen die President en sy kabinet wat onreg verdra, steeds toekyk hoe enkeles verryk word ten koste van die armes en onbeskaamd sy party gelyk stel met die verlossingswerk van Jesus Christus. Laasgenoemde, bedoel as humor al dan nie, is niks anders as kettery nie en, soos apartheid, verwerplik.
(BB) Ons glo… dat die kerk as eiendom van God moet staan waar Hy staan, naamlik teen die ongeregtigheid en by die veronregtes; dat die kerk as volgelinge van Christus moet getuig teenoor alle magtiges en bevoorregtes wat uit selfsug hulle eie belang soek en oor andere beskik en hulle benadeel.
As deel van die Kerk verwerp ek met minagting die regering se beleid van regstellende aksie, soos tans toegepas, ek verwerp sy vergrype aan die mineralerykdom van ons land en die verkragting van die natuur, die bevoorregting in eie geledere ten koste van die noodlydendes en sy onvermoë om daad werklik armoede sinvol aan te spreek. Ek verwerp die president se apatiese houding jeens verdelende uitsprake in eie geledere wat woede en haat laat oorkook as om eerder toe te sien dat reg en geregtigheid geskied.
Nie teen staande hierdie standpunt, glo ek dat dit steeds elke gelowige se verantwoordelikheid is om vir die president en regering van die land te bid. Mag die Here ons gebede verhoor en aan ons vrede gee en mag ons 'n geseënde verkiesing beleef. "Laat U koninkryk kom."